《题文徵明独乐园图用苏轼独乐园诗韵》
清代·弘历

辟园百年上，成图百年下。园图均可传，名胜逾绿野。

书堂翻简编，竹斋列樽斝。浇花与物春，弄水知荷夏。

游心饫礼乐，结契招儒雅。每先天下忧，讵效香山社。

独乐园中人，究非独乐者。艺苑夥如林，设色胡其寡。

乃今见衡山，老笔出神冶。如从刻画求，何异风牛马。

亦足觇其人，展卷谁能舍。明窗适几馀，黄绚错缁赭。

因读长公诗，吟情几欲哑。